آگوست رودن يا اُگوست رودَن (فرانسوی جه: Auguste Rodin)‏ (بزائه ۱۲ نوامبر ۱۸۴۰، پاریس - بمرده ۱۷ نوامبر ۱۹۱۷) اتا خلّاق ِموجستمه‌ساز بی‌یه که مُدِرن ِِموجستمه‌سازی ِپایه‌گذارون جه هم هسته. وه وچه که بی‌یه نقاشی دَکشی‌ین جه وه ره خله خِش اِمو، همینسه بورده هنر و طراحی مدرسه درس بخوندسته و ۱۷ سالگی گادِر دِتا جایزه بَوِردِه. ونه موجستمه‌ئون دله احساسات فی‌المثل اضطراب یا ترس ره بنشنه دَرک هاکردن. ونه موجستمه‌ئون ویشته مرمر یا برنز جه بینه و جای اینکه قدیمی موجستمه‌ئون واری اتا عادی آدِم ره سِراق هادن، ویشته کسانی ره نشون دائه که وشون آناتومی کج و کُعله بی‌یه و وشون ِاعضاء قایده نَینه.